text: У 1953 г. закончыў сярэднюю школу № 557 і паралельна музычную школу Баўманскага раёна г. Масквы па класе харавых спеваў і кантрабаса. У тым жа годзе паступіў у Маскоўскую духоўную семінарыю ў Троіца-Сергіевай лаўры. Іпадыякан пры Патрыярху Алексіі І (1954 – 1961). У 1957 г. працягнуў вучобу ў Маскоўскай духоўнай акадэміі.
  3 красавіка 1959 г. намеснік Свята-Троіцкай Сергіевай лаўры архімандрыт Пімен (Хмялеўскі) здзейсніў над Кірылам Варфаламеевічам манаскі пострыг з нарачэннем імені Філарэт у гонар святога праведнага Філарэта Міласцівага. 26 красавіка 1959 г., у Вербную нядзелю, у Кафедральным Багаяўленскім Ялохаўскім саборы Свяцейшы Патрыярх Алексій (Сіманскі) рукапалажыў манаха Філарэта ў іерадыякана.